רומן גופמן

רומן גופמן (נולד בשנת 1976) הוא קצין בצה"ל בדרגת תת-אלוף, המשמש מפקד מל"י. קודם לכן שימש מפקד אוגדת הבשן, מפקד חטיבה 7, מפקד חטיבת עציון, קצין אג"ם של עוצבת געש ומפקד גדוד 75.

ביוגרפיה 
גופמן נולד בבלארוס. עלה לישראל בשנת 1990, ועבר להתגורר באשדוד. למד בבית הספר אורט ימי אשדוד. כיוון שסבל מניכור ואלימות מקרב תלמידים אחרים בבית הספר החל באימוני אגרוף ואף דורג במקום השני בארץ. השלים לימודיו במכינה קדם-צבאית בני דוד בעלי.

התגייס לצה"ל בשנת 1995, לחיל השריון, ושובץ בגדוד 53 בחטיבה 188. עבר הכשרה כלוחם, קורס מפקדי טנקים וקורס קצינים. בסיום הקורס עבר לגדוד 71 ומונה למפקד מחלקת טנקים, ולקח חלק בלחימה בדרום לבנון. לאחר מכן שירת כסגן מפקד פלוגה. בהמשך שימש כמפקד פלוגה בגדוד 71, הוא הוביל את הפלוגה בלחימה ברצועת עזה ובאיו"ש, במהלך האינתיפאדה השנייה ובמבצע חומת מגן. לאחר מכן מונה לסגן מפקד גדוד 71. בהמשך שימש כסגן מפקד גדוד הכשרות בחטיבה 460. לאחר מכן מונה לקצין המבצעים של עוצבת געש.

בשנת 2010 הועלה לדרגת סא"ל ומונה לראש ענף שריון במרכז לאימונים באש במל"י, ושירת בתפקיד עד שנת 2011. בשנת 2011 מונה למפקד גדוד 75 בחטיבה 7, ושימש בתפקיד עד שנת 2013. לאחר מכן מונה לקצין אג"ם של עוצבת געש בין השנים 2013–2015. ב-30 באוגוסט 2015 הועלה לדרגת אל"ם ומונה למפקד חטיבת עציון, ושימש בתפקיד עד 6 ביולי 2017. ב-2 באוגוסט 2017 מונה למפקד חטיבה 7, ושירת בתפקיד זה עד 14 באוגוסט 2019. לאחר מכן היה חניך במכללה לביטחון לאומי במחזור מ"ז (2020-2019). ב-1 ביולי 2020 הועלה לדרגת תא"ל ומונה למפקד אוגדת הבשן. במהלך תפקידו הוביל קו התקפי כנגד המאמץ האיראני להפוך את רמת הגולן הסורית לחזית נוספת כנגד ישראל שכלל מבצעים חשאיים ופשיטות קרקעיות, ושירת בתפקיד עד 19 בספטמבר 2022. ב-27 באוקטובר 2022 מונה למפקד מל"י. בבוקר מתקפת הפתע על ישראל ב-7 באוקטובר 2023, הוא נסע מביתו באשדוד לשדרות לאור דיווחים על חדירת מחבלים. הוא אסף איתו מספר מתנדבי משטרה וחתר למגע עם המחבלים. בצומת שער הנגב הוא נתקל במחבלים, פגע בשניים, ונפצע קשה בברכו בחילופי האש שהתפתחו.

חיים אישיים 
גופמן מתגורר באשדוד, נשוי ואב לשלוש בנות. בעל תואר ראשון במדעי המדינה מהמכללה האקדמית אשקלון, ותואר שני במדעי המדינה ובביטחון לאומי מאוניברסיטת חיפה.
כאשר יצא לתקופת לימודים מטעם הצבא החליט לחזק את זהותו היהודית והלך ללמוד במכינת בני דוד בעלי.

לקריאה נוספת 
 אלישיב שמשי, "ארדוף אויביי ואשיגם", הוצאת מודן והוצאת משרד הביטחון, 2019

קישורים חיצוניים 

 
 
 
מפרי עטו

הערות שוליים 

מפקדי גדודים בחטיבה 7
מפקדי חטיבת עציון
מפקדי חטיבה 7
מפקדי אוגדת הבשן
מפקדי המרכז הלאומי לאימונים ביבשה
תתי-אלופים בצה"ל
בוגרי המכללה לביטחון לאומי
בוגרי מכינה קדם-צבאית בני דוד
בוגרי אוניברסיטת חיפה
ישראלים ילידי בלארוס
עולים בשנות ה-1990
אשדוד: אישים
ישראלים שנולדו ב-1976